《莫愁乐》
明代·周是修

石城城下春江流，城边十二红粉楼。吴儿打桨动晴绿，送妾随君楼上楼。

为君起赵舞，为君发齐讴，举酒劝君君莫愁。妾貌强如花，妾心强如月。

花盛有时衰，月圆有时缺。劝君莫惜千黄金，趁取青春好时节。

为乐须臾诚可怜，人生安得长少年。云收雨散不终夕，落花飞絮春风颠。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。